Die skrywer Marion Erskine het met sy ontvangs van ’n ATKV Woord- én Media-Veertjie in dieselfde jaar sy eie vlerke teruggekry.
Erskine het Vrydag in Stellenbosch vir sy jeugboek Vlerke vir almal die Woord-Veertjie in die Selfleeskategorie: gr. 8 tot 10 gewen nadat hy in Mei vir sy radioriller Akwarius (op RSG) ’n Media-Veertjie vir beste teks van ’n radiodrama of radioteater ontvang het.
Dit is vir Erskine, ’n onderrigbeplanner in Doebai, veral ’n eer om dié twee Veertjies in een jaar te kon wen omdat die afgelope jaar vir hom uitdagend was.
“My eie vlerke is ’n paar keer ’n bietjie gekraak. Ek is besig met nog ’n herstrukturering by die werk en ek eet stres vir ontbyt en aandete. Wanneer ’n mens se lewe in so ’n warboel is, begin jy meer en meer in jouself twyfel en my selfversekerdheid het ’n groot knou weg.
Hy het agterin Vlerke vir almal (Human & Rousseau, 2017) die boelies uit sy jeug bedank, maar op die toekenningsgeleentheid in die H.B. Thom-teater “het ek nie die boelies na die verhoog saamgenooi nie”.
“Toe ek saam met Irma Joubert, Etienne van Heerden en Louise Smit op die verhoog staan vir ’n foto, was ek heeltemal star struck. Hier staan ek tussen van die grootste stemme van ons tyd. Ek het hul boeke op skool gelees. My idole. Ek het skoon aan die bewe gegaan.”
Erskine skryf ook aan ’n nuwe storie. Hy werk aan ’n paar idees en het ’n nuwe manuskrip, en dié storie sal ook ’n paar ongemaklike temas belig.
Volgens die waarnemende uitvoerende hoof, Irma Albers, is die fees op soek na nuwe idees vir ’n fees wat almal kan saamsnoer.